Japie, Wilton terug raad toe? – Oudtshoorn Online
Japie, Wilton terug raad toe?
‘n Desperate ANC oorweeg desperate stappe
Oudtshoorn. 4 September 2012. 07h40. OO verneem dat die nasionale uitvoerende komitee van die ANC met die hande in die hare sit – by wyse van spreke.
Oor Oudtshoorn. Oor Eden. En ook oor die streeks- en provinsiale leierskap.
Tja, OO praat met véle mense.
Die ANC se wiele val af in Eden omdat veral Oudtshoorn so vrot bestuur word. Die ANC se reputasie is flenters.
Nou word daar oproepe gemaak om strydosse soos Japie Coetzee, voormalige speaker; en Wilton Kawa, voormalige hoofsweep; en Sipho Kroma, voormalige burgemeester, weer in die raad te kry – selfs al kos dit tussenverkiesings!
Drie ANC’s wat ‘n verskil kán maak: intelligent; reguit; kliphardegat; dóéners – álles wat tans in ‘n patetiese ANC-koukus ontbreek… En selfs skaarserig in opposisie-stoele is.
Japie Coetzee het op navraag aan OO gesê dat hy die partyleiers se oorwegings sal bedink. Die tyd sal leer.
Coetzee het sy mense nog altyd met oorgawe verteenwoordig en was ‘n kalmerende, denkende teenwoordigheid in die raad wat deesdae deur skollies oorheers word.
Maar elke dag wat die burgemeester met ‘n gebrekkige skoolopleiding, soos die hooggeregshof bevind het, en die munisipale bestuurder met gebrekkige ondervinding, soos die hooggeregshof bevind het, in Verwardplein aanbly, gaan Oudtshoorn agteruit.
Die énigste “voordeel” van dié twee snare se voortslepende teenwoordigheid is dat die ANC elke dag vrotter en vrotter lyk – en ís. Maar die prys vir hierdie kennis, wat in elk geval voor die hand liggend is, is nou eenmaal te duur.
Nee wat, daar is geen salf te smeer aan die libbirysjinmoefmint wat ontspoor het nie.
En daar is geen hoop op ‘n alternatiewe regering van DA-kant af nie: Die DA hét mos regeer, van 2007 af tot 2010. En dít was ‘n enorme f… flater.
Slegs ‘n onafhanklike magsbalans in die raad sal Oudtshoorn standhoudend bevorder.
2012/09/04 2012/09/04 DB
← Where are the courageous leaders of today?
Ngoqo exonerated!? →